Dogter help sterwende pa se droom verwesenlik | Maroela Media
Dogter help sterwende pa se droom verwesenlik
Jo Black saam met Marius Botha by die konsert. (Foto: Verskaf)
Dit was vir Chriszelda Steyn soos 'n vuishou in die maag toe sy in Maart vanjaar die diagnose hoor. Die kanker is terug – fase 4 – en dit het versprei na haar pa se longe, nekwerwels, lewer en kolon. Hy is terminaal en het dalk 'n jaar oor. Of minder.
Vir die 32-jarige Steyn het dit net een ding beteken. Sy sou moes vinnig spring om haar pa se droom om sy gunstelingsanger, Jo Black, op die verhoog te sien, te verwesenlik.
Marius Botha is op 24 Desember verlede jaar met nierkanker gediagnoseer. "In Januarie het dokters die nier met die gewas verwyder en bloeduitslae drie weke later het gewys hy is skoon," vertel Steyn. "Maar in Maart het hy erge pyn in sy rug ervaar en hy is terug dokter toe. Die kanker was terug, in sy long en nekwerwels. Twee van sy nekwerwels was toe reeds deur die kanker weggevreet."
Dokters het dadelik begin met behandeling, maar die kanker was aggressief en het blitsvinnig versprei. Tans is Botha se hele ruggraat, albei longe, lewer, kolon, en van sy beendere met kanker besmet. "Hy is by tye baie deurmekaar, so ons vermoed dat die kanker dalk ook na sy brein versprei het, maar dit is nog nie deur 'n skandering bevestig nie," sê Steyn.
Jo Black, Chriszelda Steyn en haar pa, Marius Botha, by die konsert. (Foto: Verskaf)
Sy het dadelik begin planne beraam om haar pa, so onmoontlik as wat dit gelyk het, by 'n Jo Black-konsert te kry. Steyn het Black se agent gekontak en die bal is aan die rol gesit vir Botha om Black se Optog Toer-vertoning by te woon op 4 Junie in die ATKV Skoffelskuursaal in Hartenbos.
Steyn, wat self 'n amateursanger is, het Black se agent gevra of sy een liedjie dié aand saam met hom vir haar pa kan sing, aangesien dit dalk die laaste keer is wat haar pa haar op die verhoog sal kan sien. Black het op dié versoek sommer ingestem dat Steyn die konsert met twee liedjies van haar eie open.
"Alles was 'n groot verrassing en my pa het van niks geweet nie. Die oggend van die konsert het my ma, Louisa, my gebel en gesê dit sal nie vir haar moontlik wees om my pa daar te kry van hul huis in Herbertsdale nie. Hy is baie swak en op suurstof en sy sal nie alleen met hom Hartenbos toe kan reis nie. Ek het in trane uitgebars, want daar het reeds so baie moeite ingegaan om dit moontlik te maak," sê Steyn.
Daar was egter nie sprake van moed opgee nie en Steyn het haar tot Facebook gewend om te vra of iemand moontlik finansieel sou kon bydra sodat 'n ambulans Botha die aand tussen Herbertsdale en Hartenbos vervoer. Die koste hiervan was groot, maar die gemeenskap se welwillendheid nog groter en voor Steyn haar oë kon uitvee, was die ambulans betaal én daar was nog geld oor om ander mediese onkoste te dek.
Die ambulansdiens By Grace EMS het 'n ambulans gestuur om Botha by sy huis te gaan haal en na die saal op Hartenbos te bring, terwyl Kansa se Oudtshoorn-tak 'n rolstoel geskenk het vir gebruik op die aand.
"Toe hulle my pa uit die ambulans tel, het ek hom gevra of hy weet waar hy is. Hy het gesê hy gaan nou vir Jo Black sien. En toe vertel ek hom ek gaan ook vir hom sing en dit is deel van die verrassing. Dit was so 'n ongelooflike oomblik," sê Steyn.
Chriszelda en haar pa, Marius Botha, op haar troudag. (Foto: Verskaf)
Voor sy gesing het, het Steyn 'n brief aan haar pa voorgelees wat sy spesiaal vir dié oomblik geskryf het. "Ek is trots om Pa se dogter te wees, trots om Pa as my pa te hê. So moeilik as wat dit is om my held te laat gaan, sal ons oukei wees. Ons gaan Pappa vreeslik baie mis, maar Jesus het Pappa nou nodig. Pappa mag gaan rus."
Voor Black begin sing het, het hy afgestap om Botha se hand te skud en met hom te gesels. "Jo het sy hart so oopgemaak teenoor my pa en vir hom gesê dat hy vir hom bid. Daar is geen woorde om my dankbaarheid teenoor daardie man en sy span te verwoord nie. Ondanks sy roem is hy plat op die aarde met 'n hart van goud," sê Steyn.
Black sê op sy beurt die aand het hom net weer laat besef dat elkeen dankbaar moet wees vir dit wat 'n mens het. "'n Mens besef net weer jy moet familie naby aan jou hou. Tyd is iets wat 'n mens nie kan koop nie," sê hy.
Ja, sê Steyn, die nag is beslis nou op sy donkerste. "My pa is basies bedlêend. Hy is baie swak en kan glad nie meer uit die huis gaan nie. Hy kan ook nie chemoterapie kry nie omdat hy net een nier het. En by tye is hy baie deurmekaar en het gereeld koors. Die prentjie wat die dokters sien, is nie mooi nie."
Maar sy glo steeds aan 'n wonderwerk, sê sy. "Ek weet ons moet afskeid neem, maar ek weet ook wonderwerke gebeur wanneer jy dit die minste verwag. En ek sal ewig dankbaar wees dat ek hierdie droom van my pa kon bewaarheid en op dié manier iets aan hom kon teruggee."
Waterkloof-bevelvoerder Saterdag begrawe
Sommer trane in my oe..
Chriszelda dit was 'n wonderlike gebaar aan jou pa. Jy sal nooit spyt wees oor die moeite nie. As hulle eers weg is, wens mens jy het nog meer gedoen toe hulle geleef het. Dood is soos 'n oorloop van een vertrek na 'n ander na die ewigheid. Dis die wat agterbly wat swaar kry. Sterkte vir julle almal.
Ai dis so mooi. Baie hartseer. Ons dink aan julle Chriszelda in die tye wat voorlê. Baie sterkte oom Marius Botha. Mag God met jou wees en julle almal styf vashou in die tye wat voorlê. xx
JO ek Salueer jou!
Wat n pragtige gebaar van n kind wat nog die waarde van n ouer ken en waardeer. God seën jou ryklik..en sterkte aan julle almal.